JY LEES NOU Natalie du Toit se hoop, vrees en drome
Dít is hoe dié Olimpiese swemmer haar drome en vrese sien.
Dit neem baie energie om negatief te wees. As jy positief is, sien jy die wêreld in ’n ander lig. Daar is ’n rede vir alles wat gebeur en somtyds is dit moeilik om te verstaan, maar ’n mens moet geduld leer. Dan kan jy anders na dinge kyk. Ek probeer die beste wees wat ék kan en om nie myself met ander te vergelyk nie. Ek kyk objektief na myself en sien my goeie én swak punte raak. As ek hard werk en groot droom, kan ek ’n verskil maak - al is dit hoe klein.
Die lewe is ’n inspirasie, terselfdertyd wonderlik en eienaardig. Dit bly ’n fassinerende raaisel. ’n Mens kan so baie by ander leer. Daar het al soveel onselfsugtige mense op my pad gekom. Hulle het my deur moeilike tye gehelp - bereid om na my te luister. Dít het my gehelp om te fokus op dié dinge wat ek goed kan doen.